สศค.เพิ่มประมาณการศก.ไทยเป็น 5.3%
สำนักงานเศรษฐกิจการคลัง ปรับเพิ่มประมาณการเศรษฐกิจไทยจาก 5% เป็น 5.3% มีการบริโภคเป็นแรงขับเคลื่อน
29 มี.ค. 2556

สำนักงานเศรษฐกิจการคลัง ปรับเพิ่มประมาณการเศรษฐกิจไทยจาก 5% เป็น 5.3% มีการบริโภคเป็นแรงขับเคลื่อน
นายสมชัย สัจจพงษ์ ผู้อำนวยการสำนักงานเศรษฐกิจการคลัง แถลงข่าวประมาณการเศรษฐกิจไทย  เดือนมีนาคม 2556 ว่า เศรษฐกิจไทยในปี 2556 คาดว่าจะสามารถขยายตัวได้ 5.3% โดยมีช่วงคาดการณ์ 4.8 – 5.8% ซึ่งเป็นการปรับเพิ่มขึ้นจากการคาดการณ์ครั้งก่อนที่คาดว่าจะขยายตัวที่ 5% เนื่องจากอุปสงค์ภายในประเทศยังมีแนวโนมขยายตัวอย่างต่อเนื่อง โดยการบริโภคภายในประเทศจะเป็นแรงขับเคลื่อนสำคัญของเศรษฐกิจ
ทั้งนี้ การขยายตัวของการบริโภคภาคเอกชนได้รับผลดีจากรายได้ภาคครัวเรือนที่ปรับตัวดีขึ้นจากการจ้างงานที่มีแนวโน้มขยายตัวได้ดี รวมถึงมาตรการเพิ่มรายได้ให้กับประชาชน ไม่ว่าจะเป็นการปรับค่าแรงรายวันขั้นต่ำเป็น 300 บาททั่วประเทศ หรือ โครงการรับจำนำข้าว เป็นต้น สำหรับการบริโภคภาครัฐก็ขยายตัวดีตามการเบิกจ่ายงบประมาณประจำปีของรัฐบาลในปี 2556 ที่เป็นไปอย่างต่อเนื่อง
ขณะที่การลงทุนภายในประเทศจะยังสนับสนุนการขยายตัวของเศรษฐกิจไทยในปีนี้ โดยการขยายตัวของการลงทุนภาคเอกชนคาดว่าจะยังคงเร่งตัวในระดับสูงต่อเนื่องจากปีก่อน เนื่องจากได้รับผลดีจากการดำเนินนโยบายภาครัฐในการกระตุ้นเศรษฐกิจให้ฟื้นตัวจากอุทกภัยในปีที่ผ่านมา รวมทั้งจากมาตรการของรัฐเพื่อการส่งเสริมการลงทุน ในขณะที่การลงทุนภาครัฐคาดว่าจะเร่งตัวขึ้นในปีนี้จากการเร่งรัดการเบิกจ่ายงบลงทุนภาครัฐและการลงทุนตามแผนการบริหารจัดการน้ำของภาครัฐวงเงินลงทุนรวม 3.5 แสนล้านบาท
สำหรับอุปสงค์ภายนอกจะส่งผลดีต่อภาคการส่งออกในปีนี้ โดยการส่งออกคาดว่าขยายตัว 9% ตามการฟื้นตัวของเศรษฐกิจโลกโดยรวมที่คาดว่าจะขยายตัวดีขึ้นจากปีก่อน ถึงแม้การส่งออกจะได้รับผลกระทบจากค่าเงินบาทที่แข็งค่าบ้างก็ตาม อัตราเงินเฟ้อทั่วไปคาดว่า จะยังอยู่ที่ 3%  ดุลการค้าจะเกินดุลเล็กน้อยจากปีที่แล้ว ดุลบัญชีเดินสะพัดเกินดุลเล็กน้อยที่ประมาณ 0.04% ของจีดีพี
อย่างไรก็ตาม ในการประมาณการเศรษฐกิจ ยังคงจำเป็นต้องติดตามปัจจัยเสี่ยงอย่างใกล้ชิด ไม่ว่าจะเป็นความผันผวนของค่าเงินบาท ระดับการฟื้นตัวทางเศรษฐกิจของประเทศคู่ค้าโดยเฉพาะประเด็นเพดานหนี้สาธารณะของสหรัฐอเมริกาและความคืบหน้าในการแก้ไขปัญหาหนี้สาธารณะของกลุ่มยูโรโซน รวมถึงภาวะภัยแล้งที่อาจส่งผลต่อภาคเกษตรกรรมและรายได้ประชาชนในชนบท